ರಾಜ್ಯದ ಹಲವು ದೇವಾಲಯಗಳಲ್ಲಿ ಕೋಟಿ ಲೆಕ್ಕದಲ್ಲಿದ್ದ ಹುಂಡಿ ಹಣ ಲಕ್ಷಕ್ಕೆ ಕುಸಿತ..! ಬೆಂಗಳೂರು, ಡಿ.25 ಕೊರೊನಾ ಸೋಂಕಿನ ಹಿನ್ನಲೆಯಲ್ಲಿ ಈ ಭಾರಿ ದೇವಾಲಯಗಳ ಆದಾಯದಲ್ಲಿ ಗಣನೀಯ ಕುಸಿತ ಕಂಡು ಬಂದಿದೆ. ರಾಜ್ಯದ 12 ಪ್ರಮುಖ ದೇವಾಲಯಗಳಲ್ಲಿ ಕಳೆದ ವರ್ಷ 317 ಕೋಟಿ ರೂ.ಆದಾಯ ಸಂಗ್ರಹವಾಗಿತ್ತು. ಆದರೆ, ಈ ವರ್ಷ ಕೇವಲ 18 ಕೋಟಿ ರೂ.ಆದಾಯ ಬಂದಿದೆ. ರಾಜ್ಯದ ಅತ್ಯಂತ ಶ್ರೀಮಂತ ದೇವಾಲಯ ಕುಕ್ಕೆ ಸುಬ್ರಮಣ್ಯದಲ್ಲಿ ಕಳೆದ ವರ್ಷ 90 ಕೋಟಿ ಆದಾಯ ಸಂಗ್ರಹವಾಗಿತ್ತು. ಈ ವರ್ಷ ಇದುವರೆಗೂ ಕೇವಲ 4.2ಕೋಟಿ ರೂ. ಮಾತ್ರ ಆದಾಯ ಬಂದಿದೆ. ಕೊಲ್ಲೂರು ಮೂಕಾಂಬಿಕ ದೇವಾಲಯದಲ್ಲಿ ಪ್ರತಿ ವರ್ಷ 45 ರಿಂದ 50 ಕೋಟಿ ಆದಾಯ ಸಂಗ್ರಹವಾಗುತ್ತಿತ್ತು. ಆದರೆ, ಕೊರೊನಾ ಸೋಂಕಿನಿಂದಾಗಿ ಈ ಬಾರಿ ಕೇವಲ 4.5 ಕೋಟಿ ರೂ.ಮಾತ್ರ ಆದಾಯ ಹರಿದುಬಂದಿದೆ. ಮೈಸೂರಿನ ಚಾಮುಂಡೇಶ್ವರಿ ದೇವಾಲಯದಲ್ಲಿ 35 ಕೋಟಿ ಹುಂಡಿ ಹಣ ಸಂಗ್ರಹವಾಗುತ್ತಿತ್ತು. ಅದರೆ, ಈ ಸಾಲಿನಲ್ಲಿ ಕೇವಲ 74 ಲಕ್ಷ ಹಣ ಸಂಗ್ರಹವಾಗಿದೆ. ಅದೆ ರೀತಿ ನಂಜನಗೂಡಿನ ಶ್ರೀಕಂಠೇಶ್ವರ ದೇವಾಲಯಕ್ಕೆ ಬರುತ್ತಿದ್ದ 20 ಕೋಟಿ ರೂ. ಹುಂಡಿ ಹಣ ಈ ಭಾರಿ ಕೇವಲ 12.6 ಲಕ್ಷಕ್ಕೆ ಸೀಮಿತಗೊಂಡಿದೆ.ಧಾರ್ಮಿಕ ದತ್ತಿ ಇಲಾಖೆ ವ್ಯಾಪ್ತಿಗೆ 34,559 ದೇವಾಲಯಗಳು ಬರುತ್ತವೆ. ಅತಿ ಹೆಚ್ಚು ಆದಾಯ ಸಂಗ್ರಹಿಸುವ 175ಕ್ಕೂ ಹೆಚ್ಚು ದೇವಾಲಯಗಳನ್ನು ಎ ಬಿ ಸಿ ಡಿ ಎಂದು ಗುರುತಿಸಲಾಗುತ್ತದೆ. ಇವುಗಳಲ್ಲಿ ಅತಿ ಹೆಚ್ಚು ಆದಾಯ ಸಂಗ್ರಹಿಸುವ ಎ ಗುಂಪಿನಲ್ಲಿ ರಾಜ್ಯದ 12 ದೇವಾಲಯಗಳನ್ನು ಗುರುತಿಸಲಾಗಿದೆ. ಈ ದೇವಾಲಯಗಳ ಆದಾಯ ಈ ಭಾರಿ ಕುಸಿತಗೊಂಡಿರುವುದು ಬಹಿರಂಗಗೊಂಡಿದೆ. ಕಳೆದ ಮಾರ್ಚ್ನಲ್ಲಿ ಕೊರೊನಾ ಕಾಣಿಸಿಕೊಂಡು ಲಾಕ್ಡೌನ್ ಜಾರಿ ಮಾಡಿದ ಮೇಲೆ ದೇವಾಲಯಗಳ ಬಾಗಿಲು ಹಾಕಿ. ಸೆಪ್ಟೆಂಬರ್ನಿಂದ ದೇವಾಲಯಗಳನ್ನು ತೆರೆದರೂ ಭಕ್ತರ ಸಂಖ್ಯೆಯಲ್ಲಿ ಗಣನಿಯ ಕುಸಿತ ಕಂಡು ಬಂದಿದೆ. ಪ್ರಮುಖ ದೇವಾಲಯಗಳ ಉತ್ಸವದಲ್ಲಿ ಸಹಸ್ರಾರು ಭಕ್ತರು ಪಾಲ್ಗೊಂಡು ತಮ್ಮ ಇಷ್ಟ ದೇವರಿಗೆ ಕಾಣಿಕೆಗಳನ್ನು ಸಮರ್ಪಿಸುತ್ತಿದ್ದರು. ಹೀಗಾಗಿ ಹುಂಡಿಗಳಲ್ಲಿ ಕೋಟಿಗಟ್ಟಲೆ ಹಣ ಸಂಗ್ರಹವಾಗುತ್ತಿತು. ಕೊರೊನಾದ ನಂತರ ಜಾತ್ರೆ ಉತ್ಸವಗಳನ್ನು ರದ್ದು ಮಾಡಿರುವುದರಿಂದ ಕೋಟಿ ಕೋಟಿ ಆದಾಯ ಸಂಗ್ರಹವಾಗುತ್ತಿದ್ದ ದೇವಾಲಯಗಳಲ್ಲಿ ಈ ಭಾರಿಯ ಆದಾಯ ಕೆಲವೇ ಲಕ್ಷಗಳಿಗೆ ಸೀಮಿತಗೊಂಡಿದೆ. ದೇವಾಲಯಗಳ ಆದಾಯ ಕುಸಿದಿರುವುದನ್ನು ಒಪ್ಪಿಕೊಂಡಿರುವ ಸರ್ಕಾರ ಹುಂಡಿ ಹಣ ಕಡಿಮೆಯಾದರೂ ದೇಗುಲಗಳ ಸಿಬ್ಬಂದಿಗಳ ವೇತನಕ್ಕೆ ಯಾವುದೇ ತೊಂದರೆ ಇಲ್ಲ ಎಂದು ಸ್ಪಷ್ಟಪಡಿಸಿದೆ.